CELEX: C2004/201/41
Language: sk
Date: 2004-08-07 00:00:00
Title: Vec T-187/04: Žaloba podaná dňa 19. mája 2004: Pascal Hallez proti Komisii Európskych spoločenstiev

7.8.2004   
            
            
               SK
            
            
               Úradný vestník Európskej únie
            
            
               C 201/19
            
         Žaloba podaná dňa 19. mája 2004: Pascal Hallez proti Komisii Európskych spoločenstiev
   (Vec T-187/04)
   (2004/C 201/41)
   Jazyk konania: francúzština
   Pascal Hallez, bytom Genappe (Belgicko), v zastúpení: Carlos Mourato, advokát, ktorý si zvolil adresu na doručovanie v Luxemburgu, podal 19. mája 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie odvolacieho hodnotiteľa z 22. júla 2003 v súvislosti s hodnotením služobného postupu (HSP) žalobcu, ktoré sa týkalo obdobia od 1. júla 2001 do 31. decembra 2002;
            
         
               —
            
            
               zrušil implicitné rozhodnutie AIIPN z 20. februára 2004, ktorým bola sťažnosť žalobcu zamietnutá;
            
         
               —
            
            
               zaviazal žalovaného nahradiť trovy konania, ako aj nevyhnutné výdavky vynaložené na účely v rámci konania, najmä výdavky na určenie bydliska, cestovné výdavky, výdavky v súvislosti s pobytom ako aj odmenu a výdavky advokáta.
            
         Žalobné dôvody a hlavné tvrdenia
   Na podporu svojej žaloby sa žalobca predovšetkým odvoláva na súbor porušení procesných pravidiel hodnotenia ako aj vykonávacích predpisov k článku 43 služobného poriadku, teda:
   
               —
            
            
               na skutočnosť, že jeho hodnotiteľom nemal byť ten, ktorý je uvedený v napadnutej správe, ale iná osoba, ktorá bola jeho hierarchickým nadriadeným,
            
         
               —
            
            
               na absenciu konzultácie s predchádzajúcimi nadriadenými,
            
         
               —
            
            
               na oneskorenosť druhého rozhovoru ako aj stanoviska odvolacieho hodnotiteľa,
            
         
               —
            
            
               na údajne nesprávne menovanie predsedu hodnotiaceho výboru s paritným zastúpením.
            
         Žalobca sa tiež odvoláva na porušenie princípu nezávislosti vnútorných audítorov vzhľadom na to, že jeden z členov hodnotiaceho výboru s paritným zastúpením bol pracovníkom generálneho riaditeľstva, ktoré bolo predmetom auditu vykonávaného žalobcom a vzhľadom na to, že odvolacím hodnotiteľom žalobcu bol generálny sekretár Komisie, ktorý tiež mohol podliehať auditu. Žalobca má za to, že za týchto okolností mal byť odvolacím hodnotiteľom podpredseda, ktorý je zodpovedný za reformu Komisie. Na záver sa žalobca dovoláva porušenia povinnosti odôvodnenia, zásady rovnakého zaobchádzania ako aj zjavného omylu v posúdení zo strany hodnotiteľa.